*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 24ης Σεπτεμβρίου 1990

περί θεσπίσεως χρηματοδοτικής δράσης της Κοινότητας με σκοπό την εξάλειψη της λοιμώδους αιματοποιητικής νέκρωσης των σαλμονιδών στην Κοινότητα

(90/495/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), και ιδίως το άρθρο 23 παράγραφος 4,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωνικής Επιτροπής (4),

Εκτιμώντας:

ότι η λοιμώδης αιματοποιητική νέκρωση (ΛΑΝ) των σαλμονιδών είναι λοιμώδης ασθένεια άκρως μεταδοτική, που είναι δυνατό να προκαλέσει εξαιρετικά σημαντικές απώλειες στις εκμεταλλεύσεις·

ότι θα πρέπει, σε ένα πρώτο στάδιο, να προβλεφθούν τα κατάλληλα μέτρα επιτήρησης ώστε να λαμβάνονται οι απαραίτητες πληροφορίες για την εφαρμογή ενδεχόμενων μέτρων εξάλειψης της ασθένειας·

ότι θα πρέπει τα κράτη μέλη να υποβάλουν σχέδιο εξάλειψης της ασθένειας·

ότι η χρηματοδοτική ενίσχυση της Κοινότητας θα έχει τη μορφή μερικής επιστροφής των δαπανών που πραγματοποιούν τα κράτη μέλη για τις απαραίτητες δειγματοληψίες και τις εργαστηριακές αναλύσεις·

ότι η θέσπιση των μέτρων πρέπει να γίνεται σε στενή συνεργασία μεταξύ των κρατών μελών και της Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη υποβάλουν, τρεις μήνες μετά την έκδοση της παρούσας απόφασης, σχέδιο για τον προσδιορισμό του ποσοστού της λοίμωξης στην Κοινότητα όσον αφορά τη λοιμώδη αιματοποιητική νέκρωση (ΛΑΝ) και τη λοιμώδη αιμορραγική σηψαιμία (ΛΑΣ), δημιουργώντας επιδημιολογική έρευνα στην επικράτειά τους.

Άρθρο 2

Για τους σκοπούς της παρούσας απόφασης νοείται ως:

1. «εκμετάλλευση»: η εγκατάσταση ή γενικά, κάθε εγκατάσταση οροθετημένη γεωγραφικά, που χρησιμοποιείται για την εκτροφή ή κατοχή σαλμονιδών προκειμένου να διατεθούν στην αγορά·

2. «εγκεκριμένο εργαστήριο»: εργαστήριο ευρισκόμενο στο έδαφος του κράτους μέλους στο οποίο η αρμόδια αρχή έχει αναθέσει τη διεξαγωγή, υπό την ευθύνη της, των εξετάσεων που προβλέπονται στην παρούσα απόφαση.

Άρθρο 3

Το σχέδιο που αναφέρεται στο άρθρο 1 πρέπει να προβλέπει τα ακόλουθα:

1. τις κεντρικές αρχές που είναι αρμόδιες για την εφαρμογή και το συντονισμό του σχεδίου·

2. καταγραφή των εκμεταλλεύσεων στις οποίες γίνεται εκτροφή σαλμονιδών·

3. επιτήρηση των κινήσεων των σαλμονιδών·

4. δειγματοληψία για την ανίχνευση του ιού ή/και τις ορολογικές αναλύσεις στις εκμεταλλεύσεις τις οποίες γίνεται εκτροφή σαλμονιδών· ο αριθμός των δειγμάτων που λαμβάνονται πρέπει να εξαρτάται από την κατάσταση της υγιεινής των ζώων·

5. διακίνηση των δειγμάτων σε εγκεκριμένο εργαστήριο για να υποβληθούν σε ιολογική ή/και ορολογική ανάλυση προς ανίχνευση των ιών της ΛΑΝ και, ενδεχομένως, της ιογενούς αιμορραγικής σηψαιμίας (ΙΑΣ)·

6. προβλεπόμενο κατά μονάδα κόστους των δειγματοληψιών και των εργαστηριακών αναλύσεων, καθώς και προβλεπόμενο συνολικό κόστος για την υλοποίηση των εργασιών αυτών.

Άρθρο 4

Η Επιτροπή εξετάζει τα σχέδια που καταρτίζουν τα κράτη μέλη προκειμένου να διαπιστωθεί αν πληρούνται οι όροι για την έγκριση των σχεδίων αυτών ή αν πρέπει να γίνουν, ενδεχομένως, τροποποιήσεις.

Τα σχέδια, συμπεριλαμβανόμενων των ενδεχόμενων τροποποίσεων, εγκρίνονται σύμφωνα με τη διαδικασία που προβλέπεται στο άρθρο 10.

Άρθρο 5

Η δράση που προβλέπεται στην παρούσα απόφαση δικαιούται χρηματοδοτικής ενίσχυσης της Κοινότητας.

Άρθρο 6

1. Η διάρκεια της χρηματοδοτικής συμμετοχής της Κοινότητας είναι ετήσια, και υπολογίζεται από την ημερομηνία που καθορίζει η Επιτροπή στις αποφάσεις της για την έγκριση των σχεδίων που αναφέρονται στο άρθρο 1.

2. Η προβλεπόμενη συνδρομή που βαρύνει τον προϋπολογισμό της Κοινότητας για τις δαπάνες που υπάγονται στο γεωργικό τομέα υπολογίζεται σε δύο (2) εκατομμύρια Ecu για τη διάρκεια που προβλέπεται στην παράγραφο 1.

Άρθρο 7

1. Εφόσον η προβλεπόμενη δράση, στο σύνολό της, εφαρμόζεται και είναι σύμφωνη με το σχέδιο που εγκρίνεται σύμφωνα με το άρθρο 4, οι δαπάνες που δικαιούνται χρηματοδοτικής ενίσχυσης της Κοινότητας, εντός των ορίων που καθορίζονται στο άρθρο 6, είναι οι δαπάνες που πραγματοποιούν τα κράτη μέλη βάσει του άρθρου 3 σημεία 4 και 5.

2. Η Κοινότητα επιστρέφει το 50 % των δαπανών που αναφέρονται στην παράγραφο 1.

3. Οι λεπτομέρειες εφαρμογής του παρόντος άρθρου εκδίδονται, εφόσον απαιτείται, σύμφωνα με τη διαδικασία που προβλέπεται στο άρθρο 10.

Άρθρο 8

1. Οι αιτήσεις πληρωμής αφορούν τις δαπάνες που πραγματοποιούν τα κράτη μέλη στη διάρκεια του ημερολογιακού έτους και υποβάλλονται στην Επιτροπή πριν από την 1η Ιουλίου του επόμενου έτους.

2. Η Επιτροπή αποφασίζει για τη χορήγηση της ενίσχυσης αφού συμβουλευθεί την επιτροπή που αναφέρεται στο άρθρο 10.

3. Οι λεπτομέρειες εφαρμογής του παρόντος άρθρου εκδίδονται, εφόσον απαιτείται, σύμφωνα με τη διαδικασία που προβλέπεται στο άρθρο 10.

Άρθρο 9

Εφαρμόζονται, τηρουμένων των αναλογιών, τα άρθρα 8 και 9 του κανονισμού (ΕΟΚ) αριθ. 729/90 (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2).

Άρθρο 10

1. Στην περίπτωση που γίνεται αναφορά στη διαδικασία που ορίζεται στο παρόν άρθρο, η μόνιμη κτηνιατρική επιτροπή, η οποία έχει συσταθεί με την απόφαση 68/361/ΕΟΚ (3), συγκαλείται, χωρίς καθυστέρηση, είτε με πρωτοβουλία του προέδρου της είτε μετά από αίτηση του κράτους μέλους.

2. Ο αντιπρόεδρος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας που ορίζεται από τον πρόεδρό της ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που ορίζεται στο άρθρο 148 παράγραφος 2 της συνθήκης για την έκδοση αποφάσεων που πρέπει να εγκριθούν από το Συμβούλιο κατόπιν προτάσεως της Επιτροπής. Οι ψήφοι των αντιπροσώπων των κρατών μελών στην επιτροπή σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

3. Η Επιτροπή εγκρίνει τα μέτρα εφόσον είναι σύμφωνα με τη γνώμη της επιτροπής.

4. Στην περίπτωση που τα προτεινόμενα μέτρα δεν είναι σύμφωνα με τη γνώμη της επιτροπής, ή αν δεν διατυπωθεί γνώμη, η Επιτροπή υποβάλλει αμέσως στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν, μετά την πάροδο τριών μηνών από την παραπομπή του θέματος ενώπιόν του, το Συμβούλιο δεν έχει λάβει απόφαση, η Επιτροπή θεσπίζει τα προτεινόμενα μέτρα.

Άρθρο 11

Πραγματογνώμονες της Επιτροπής μπορούν, σε συνεργασία με τις αρμόδιες αρχές, να διενεργούν επιτόπιους ελέγχους για την εξασφάλιση της εφαρμογής των σχεδίων που προβλέπονται στο άρθρο 1.

Η Επιτροπή ενημερώνει τα κράτη μέλη, στα πλαίσια της επιτροπής που αναφέρεται στο άρθρο 10, για τα αποτελέσματα των σχεδίων με βάση τα στοιχεία που παρέχουν τα κράτη μέλη, τα οποία αποστέλλουν στην Επιτροπή έκθεση μαζί με τις αιτήσεις πληρωμής και, ενδεχομένως, τις εκθέσεις που υποβάλλουν οι πραγματογνώμονες οι οποίοι, ενερ

γώντας για λογαριασμό της Κοινότητας και έχοντας ορισθεί από την Επιτροπή, έχουν προβεί σε επιτόπιους ελέγχους.

Άρθρο 12

Βάσει των αποτελεσμάτων των ερευνών που προβλέπονται στο άρθρο 1, η Επιτροπή θα υποβάλει έκθεση, μαζί με ενδεχόμενες κατάλληλες προτάσεις ή αποφάσεις, στα πλαίσια του άρθρου 5 παράγραφος 2 της αποφάσεως 90/424/ΕΟΚ.

Άρθρο 13

Η παρούσα απόφαση απευθύνεται στα κράτη μέλη.

Βρυξέλλες, 24 Σεπτεμβρίου 1990.

Για το Συμβούλιο

Ο Πρόεδρος

V. SACCOMANDI

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. C 327 της 30. 12. 1989, σ. 59.

(3) ΕΕ αριθ. C 113 της 7. 5. 1990, σ. 219.

(4) ΕΕ αριθ. C 124 της 21. 5. 1990, σ. 3.

(1) ΕΕ αριθ. L 94 της 28. 4. 1970, σ. 13.

(2) ΕΕ αριθ. L 185 της 15. 7. 1988, σ. 1.

(3) ΕΕ αριθ. L 255 της 18. 10. 1968, σ. 23.